MINTรุกถือไทยเอ็กซ์เพรส100% TTCLจับมือยักษ์ไฟฟ้าเกาหลีวันนี้
MINT ทุ่ม 406 ล้านบาท ถือหุ้นไทยเอ็กซ์เพรสเป็น 100% ดันกำไรและรายได้จากต่างประเทศ
23 ธ.ค. 2554

MINT ทุ่ม 406 ล้านบาท ถือหุ้นไทยเอ็กซ์เพรสเป็น 100% ดันกำไรและรายได้จากต่างประเทศ
น.ส.ไตรทิพย์ ศิวะกฤษณ์กุล ประธานเจ้าหน้าที่การเงินส่วนกลาง บริษัท ไมเนอร์ อินเตอร์เนชั่นแนล (MINT) เปิดเผยว่า บริษัทได้ซื้อหุ้น บริษัท ไทยเอ็กซ์เพรส เพิ่มอีก 30% โดยใช้เงินในการเข้าซื้อ 406 ล้านบาท ทำให้บริษัทถือหุ้นทั้งสิ้น 100%
การเข้าซื้อหุ้นเพิ่มขึ้นครั้งนี้ เป็นการต่อยอดทางธุรกิจและเป็นการสร้างโอกาสในการขยายธุรกิจอาหารในต่างประเทศ รวมถึงจะทำให้บริษัทมีสัดส่วนรายได้และกำไรจากต่างประเทศมากขึ้นทั้งในระยะสั้นและระยะยาว
สำหรับบริษัท ไทยเอ็กซ์เพรส นั้น ดำเนินธุรกิจร้านอาหารโดยตรงในประเทศสิงคโปร์ โดยมีสาขาทั้งสิ้น 54 สาขา และยังมีการลงทุนผ่านแฟรนไชส์ทั้งที่มาเลเซีย เวียดนาม และออสเตรเลียด้วย และในปี 2553 บริษัท ไทยเอ็กซ์เพรส มีกำไร 224 ล้านบาท
ด้านเงินทุนที่นำมาใช้ในการซื้อหุ้นเพิ่มครั้งนี้ มาจากเงินทุนจากดำเนินกิจการและการกู้เงินจากสถาบันการเงิน
บริษัท โตโยไทย คอร์ปอเรชั่น (TTCL) เปิดเผยว่า วันที่ 23 ธ.ค. 2554 บริษัทจะลงนามบันทึกข้อตกลงเพื่อความเข้าใจ ร่วมกับ บริษัท นวนคร แลนด์ ดีเวลลอปเม้นท์ (NLD) และ Korea Midland Power (KOMIPO) ในการให้ความร่วมมือทางด้านธุรกิจพลังงานและโรงไฟฟ้าในอนาคต ทั้งนี้ NLD เป็นหนึ่งในผู้ถือหุ้นรายใหญ่ของบริษัท นวนครการไฟฟ้า (NNE)
นอกจากนี้ บริษัทจะลงนามเบื้องต้นในสัญญาจะซื้อจะขายหุ้นบุริมสิทธิใน NNE ซึ่ง TTCL ได้ร่วมลงทุนกับกลุ่ม NLD โดยจำนวนหุ้นที่จะซื้อจะขายกับ KOMIPO คิดเป็นจำนวน 4,442,800 หุ้น จากจำนวนหุ้นทั้งหมดที่ TTCL ลงทุนอยู่ จำนวน 10,869,400 หุ้น (ประมาณ 70.95% ของหุ้นทั้งหมด NNE) 
ปัจจุบัน NNE อยู่ระหว่างก่อสร้างโรงไฟฟ้าขนาดเล็ก กำลังการผลิต 110 เมกะวัตต์ KOMIPO เป็นผู้นำทางด้านธุรกิจพลังงานไฟฟ้าจากประเทศเกาหลีใต้ กำลังการผลิต 9,400 เมกะวัตต์ และดำเนินธุรกิจในหลายประเทศทั่วโลก